SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 276

**2018. gada 23. maijā plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Ainars Latkovskis**

**Kārlis Seržants**

**Kārlis Krēsliņš**

**Aleksejs Loskutovs**

**Jānis Ruks**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

uzaicinātie:

* Valsts ieņēmumu dienesta Noziedzīgi iegūtu līdzekļu legalizācijas novēršanas pārvaldes direktore **Agnese Rudzīte**
* Valsts ieņēmumu dienesta Noziedzīgi iegūtu līdzekļu legalizācijas novēršanas pārvaldes Darījumu uzraudzības daļas vadītājs **Ainis Latišs**
* Valsts ieņēmumu dienesta Noziedzīgi iegūtu līdzekļu legalizācijas novēršanas pārvaldes Metodikas atbalsta un riska analīzes daļas galvenais jurists **Artis Aizupietis**
* Finanšu ministrijasFinanšu tirgus politikas departamenta direktore **Aija Zitcere**

**komisijas konsultanti: Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultantes Inese Silabriede, Daina Sunepa**

**Sēdi vada:** komisijaspriekšsēdētājs A.Latkovskis

**Sēdi protokolē:** konsultanteD.Sunepa

**Sēdes veids:** atklāta

Izskatītā darba kārtība:

A.Latkovskis: atklāj sēdi un informē par sēdes darba kārtību.

1. Dažādi.

A.Latkovskis: atgādina, ka komisija savā šā gada 15. maija sēdē atbalstīja likumprojektu “Grozījumi Imigrācijas likumā” (Nr. 1192/Lp12) un nolēma lūgt Saeimu noteikt par priekšlikumu iesniegšanas termiņu likumprojekta trešajam lasījumam 2018. gada 10. jūniju, kas ir svētdiena. Ierosina šo datumu mainīt uz 8. jūniju, lai Saeima paspētu pieņemt likumprojektu galīgajā lasījumā līdz sesijas pārtraukumam.

*Komisijas deputātiem nav iebildumu.*

LĒMUMS: lūgt Saeimu noteikt par priekšlikumu iesniegšanas termiņu likumprojekta trešajam lasījumam 2018. gada 8. jūniju.

**2. Valsts ieņēmumu dienesta** **Nelegāli iegūtu līdzekļu legalizācijas novēršanas  pārvaldes darba aktualitātes.**

**A.Latkovskis:** lūdz Valsts ieņēmumu dienesta (turpmāk – VID) Noziedzīgi iegūtu līdzekļu legalizācijas novēršanas pārvaldes (turpmāk arī – NILLNP, pārvalde) pārstāvjus informēt komisiju par darba aktualitātēm, pieskaroties arī plašsaziņas līdzekļos izskanējušajai informācijai par to, ka bankām būs jāziņo VID par klientiem, kuru konta apgrozījums gadā pārsniedz 15 tūkstošus *euro*.

Pirmajai dod vārdu pārvaldes direktorei A. Rudzītei.

**A.Rudzīte:** sniedz prezentāciju par NILLNP darba aktualitātēm.

Atzīmē savu 20 gadu darba pieredzi VID gan tiesību aktu izstrādes jomā, gan kā Nodokļu pārvaldes direktora vietniecei.

Uzsver, ka noziedzīgi iegūtu līdzekļu legalizācijas un terorisma finansēšanas novēršanas joma ir valstiski ļoti svarīga.

2017. gada 3. maijā Ministru kabinets apstiprināja valsts plānu “Pasākumu plāns noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019. gadam”, kurā viens no pasākumiem ir strukturālas izmaiņas Valsts ieņēmumu dienestā, stiprinot uzraudzībā un kontrolē iesaistīto darbinieku kapacitāti uzraudzības procesu efektivitātes paaugstināšanai.

No 2013. gada decembra Valsts ieņēmumu dienestā Nelegāli iegūtu līdzekļu legalizācijas novēršanas daļa darbojās Nodokļu pārvaldes sastāvā.

Ar 2017. gada 1. septembri tika izveidota Nelegāli iegūtu līdzekļu legalizācijas novēršanas pārvalde.

A.Rudzīte informē par Nelegāli iegūtu līdzekļu legalizācijas novēršanas pārvaldes struktūru:viņa kā pārvaldes direktore ir tieši pakļauta VID ģenerāldirektoram. Pārvaldē ir Darījumu uzraudzības daļa un Metodikas atbalsta un riska analīzes daļa. Darījumu uzraudzības daļa veic NILLTFN likuma subjektu, kuri ir VID pārraudzībā, tematiskās pārbaudes, dodoties pie uzņēmumiem un kontrolējot, kā ir ieviestas NILLTFN likuma prasības. Savukārt Metodikas atbalsta un riska analīzes daļa analizē, kurus uzņēmumus būtu vērts pārbaudīt, kādi ir iespējamie riski u.tml.

Attiecībā uz jautājumu par to, ka bankām būs jāziņo VID par klientiem, kuru kontu apgrozījums gadā pārsniedz 15 tūkstošus *euro*, atzīmē, ka ar to nodarbojas VID Nodokļu kontroles pārvalde, kuras pamatmērķis ir audita procesā kontrolēt fiziskas personas. NILLNP cenšas izmantot visu VID rīcībā esošo datu bāžu informāciju. Pārvaldi visvairāk interesē informācija par aizdomīgiem darījumiem, kura parasti tiek saņemta no bankām.

NILLNP pamatfunkcijas ir likuma subjektu identifikācija/reģistrācija; risku analīze; klātienes un neklātienes uzraudzība; apmācības; sadarbība ar Eiropas Padomes ekspertu komiteju naudas atmazgāšanas novēršanas pasākumu un terorisma finansēšanas novērtējumam (turpmāk - *Moneyval*) un Ekonomiskās sadarbības un attīstības organizācijām (*OECD*).

Runājot par likuma subjektu segmentāciju, A.Rudzīte informē, ka VID ir reģistrēti 19 719 likuma subjekti, tai skaitā 11 400 uzņēmumi. *Moneyval* ekspertu ziņojumos par Latvijas noziedzīgi iegūtu līdzekļu legalizācijas un terorisma finansēšanas novēršanas sistēmu vairākkārt norādīts uz NILLNP nepietiekamo kapacitāti. Starp likuma subjektiem, kuri ir NILLNP uzraudzībā, ir grāmatvedības ārpakalpojumi, nodokļu konsultēšana, juridisko pakalpojumu sniegšana, aģenta vai starpnieka pakalpojumi darījumos ar nekustamo īpašumu, tirdzniecība un starpniecība u.c. Tik daudz likuma subjektu nav nevienai citai Latvijas institūcijai. No 1.novembra iepriekšminētajām likuma subjektu grupām tiks pievienotas vēl četras. Savukārt no 2019. gada NILLN pārvalde uzraudzīs arī virtuālo valūtu pakalpojumu sniedzējus. To veikt būs liels izaicinājums.

A.Rudzīte informē par NILLNP īstenoto klātienes un neklātienes uzraudzību.

Klātienes uzraudzība uzsākta ar 2017. gada 1. septembri un ir balstīta uz ieviestu riska analīzi.

Šajā laikā ir veiktas 73 pārbaudes:

* iekšējās kontroles sistēmas pārbaude, atbilstība likuma prasībām;
* iekšējās kontroles sistēmas praktiskais pielietojums saimnieciskajā darbībā;
* nodokļu maksātāju iesaiste aizdomīgos un/vai neparastos darījumos.

Katrs inspektors nedēļā dodas uz 2 – 3 pārbaudēm, turklāt to kopīgi dara divi inspektori, īstenojot tā saukto “četru aci principu”, lai izslēgtu korupcijas riskus.

A.Rudzīte uzsver, ka kopš NILLNP izveidošanas pusgadu pārvalde ir bijusi aizņemta ar amata vietu komplektēšanu. Sākumā pārvaldē strādāja 5 – 6 cilvēki, savukārt tagad štati ir nokomplektēti. VID līdz pārvaldes izveidošanai klātienes pārbaudes neveica. Auditori tikai dažkārt pārbaudīja uzņēmumus, ja bija aizdomas par lieliem pārkāpumiem. Šobrīd likuma subjektu skaits ir tik apjomīgs, ka visus klātienē apmeklēt nav iespējams.

Neklātienes uzraudzība ietver:

* iekšējās kontroles sistēmas pārbaudi;
* ziņojumu par darbības veidu un iecelto atbildīgo personu atbilstība likuma prasībām;
* veikto darījumu apstiprinošo dokumentu pārbaudi;
* anketēšanu.

Kopš pārvaldes izveides 2017. gada 1. septembrī veikti arī citi pārvaldes uzdevumi un rezultāti:

* sniegtas konsultācijas nodokļu maksātājiem – 591;
* sniegtas atbildes uz nodokļu maksātāju jautājumiem, nosūtīti uzaicinājumi par reģistrēšanos (rakstiski) – 556;
* organizēti informēšanas pasākumi nodokļu maksātājiem – 12;
* sagatavoti/aktualizēti informatīvie materiāli – 6;
* sagatavoti metodiskie materiāli – 3.

Runājot par NILLNP sadarbību ar citām iestādēm, A.Rudzīte informē, ka

* pārvalde organizē koordinēšanas darbu NILLTFN jomā starp VID iesaistītajām struktūrvienībām (Muitas pārvaldi, Nodokļu un muitas policijas pārvaldi, Nodokļu pārvaldi, Nodokļu kontroles pārvaldi, Nodokļu parādu piedziņas pārvaldi);
* notiek sadarbība starp citām uzraudzības un kontroles institūcijām kā Finanšu un kapitāla tirgus komisija, Latvijas Banka, Kontroles dienests. Visciešākā sadarbība ir ar nefinanšu sektora uzraudzības un kontroles institūcijām – Patērētāju tiesību aizsardzības centru un Izložu un azartspēļu uzraudzības inspekciju.;
* NILLNP realizē VID pārstāvību tiesās;
* saskaņā ar starptautiskās Finanšu darījumu darba grupas (turpmāk – *FATF*) rekomendācijām notiek aktīva sadarbība arī ar VID uzraudzībā esošo nozaru asociācijām – Latvijas Republikas Grāmatvežu asociāciju, Latvijas Nekustamo īpašumu darījumu asociāciju u.c. (tiek strādāts pie sadarbības līgumu slēgšanas).

A.Rudzīte atzīmē, ka pārvalde strādā, balstoties tikai uz Noziedzīgi iegūtu līdzekļu legalizācijas un terorisma finansēšanas novēršanas likumu.

Paralēli Kontroles dienestam arī VID ir tiesīgs saņemt ziņojumuspar aizdomīgiem darījumiem nodokļu jomā no kredītiestādēm un maksājumu pakalpojumu sniedzējiem, kā arī no pārējiem NILLTFN likuma subjektiem. Šajā laika periodā ir saņemti 1493 ziņojumi, kuros iekļauta informācija par 20950 darījumiem. Veicot nodokļu maksātāju datu analīzi un plānojot kontroles pasākumus, tiek vērtēta likuma subjektu sniegtā informācija par klientu veiktajiem aizdomīgajiem darījumiem kopsakarā ar VID rīcībā esošo informāciju.

A.Rudzīte vērš uzmanību uz šādu tendenci: ir uzņēmumi, kas divu nedēļu laikā pēc paziņojuma saņemšanas, ka gaidāma NILLNP pārbaude, izbeidz savu darbību. Pēdējo divu nedēļu laikā šādi ir apturēta trīs uzņēmumu darbība. Tas norāda, ka pārvaldes darbs nav bijis veltīgs.

Ja likuma subjekts nav ziņojis VID par aizdomīgu darījumu nodokļu jomā, fiziskai vai juridiskai personai tiek piemērots naudas sods līdz 5000 *euro* vai līdz 5% no iepriekšējā pārskata gada neto apgrozījuma, ja tas pārsniedza 1 miljonu *euro.*

2018. gada pirmajā pusgadā VID par konstatētajiem pārkāpumiem nepiemēro soda sankcijas, bet sniedz konsultācijas un nepieciešamo informāciju likuma prasību izpildei, kā arī tiek dots laika periods, kurā novērst konstatētos pārkāpumus ar mērķi veicināt likuma subjektu izpratni un zināšanas par likuma prasībām.

“Konsultē vispirms” principa mērķis ir panākt savstarpējo sapratni starp uzņēmējiem un uzraugošajām iestādēm, veicinot noteikto prasību izpildi, nevis sodu likšanu. Valsts pārvaldes iestādes apņemas attīstīt jaunu pieeju – padarīt uzraudzības pilnvaras par vienu no sadarbības elementiem. Ieviešot iepriekš minēto principu, ir izstrādātas vadlīnijas likuma subjektiem, pārstrādāti metodiskie materiāli, vēstules - viegli uztveramā un saprotamā veidā, izstrādāti informatīvie materiāli, infografikas, organizētas padziļinātas konsultācijas un semināri.

A.Rudzīte pastāsta, ka tiek veiktas apmācības – klātienes semināri vismaz 1x mēnesī (2017.gadā organizēti 17 semināri – apmeklētāju skaits 1507), videosemināri, ir arī publikācijas plašsaziņas līdzekļos. 2018. gadā plānots ieviest likuma subjektu e – apmācības (mācību materiāls + zināšanu pārbaudes tests).

Nelegāli iegūtu līdzekļu legalizācijas novēršanas pārvaldes nākotnes izaicinājumi ir:

* *CRS* uzraudzības modeļa un sistēmas ieviešana;
* likuma subjektu licencēšana;
* sadarbības koordinācijas grupa.

A.Rudzīte informē, ka saistībā ar Vienotā informācijas apmaiņas standarta *CRS* uzraudzības modeļa un sistēmas ieviešanu ir uzsākts darbs pie *CRS* uzraudzības sistēmas ieviešanas izvērtēšanas:

* veikti grozījumi atbilstošos likumos, lai izpildītu *OECD* *CRS* prasības;
* tiek apzināta un analizēta citu valstu praktiskā pieredze *CRS* uzraudzības modeļa un sistēmas ieviešanai.

Ņemot vērā, ka CRS uzraudzības prasības ir līdzvērtīgas NILLTFN likuma subjektu uzraudzības prasībām, šo funkciju veiks NILLNP.

2018. gada martā no citu valstu kompetentajām iestādēm saņemti pirmie ziņojumi par neprecīzi norādīto informāciju – šo valstu rezidentu finanšu kontiem Latvijas finanšu iestādēs, bet nekorekti noteiktu nodokļu rezidenci; uzsākta komunikācija ar bankām informācijas precizēšanai.

Lai mazinātu darbības uzsākšanas risku (uzņēmējdarbības uzsākšanas kontrole) NILLTFN plānā ir iekļauts uzdevums – izstrādāt priekšlikumus NILLTFN likuma subjektu šobrīd neregulēto nozaru licencēšanai vai profesiju organizēšanai: nekustamā īpašuma aģentiem; nodokļu konsultantiem; ārpakalpojuma grāmatvežiem; juridisko pakalpojumu sniedzējiem.

Nekustamo īpašumu un ārpakalpojumu grāmatvežu asociācijas ir rosinājušas likumprojektus šo nozaru sakārtošanai - obligātās licencēšanas ieviešanai. Valsts ieņēmumu dienests ir sniedzis atbalstu šo likumprojektu virzībai.

A.Rudzīte informē, ka NILLNP ir piedalījusies *Moneyval* un *FATF* ekspertu komisijas 5.kārtas izvērtēšanā, gūstot vērtīgu pieredzi.

**A.Latkovskis:** lūdz pastāstīt, kā praksē notiek likuma subjektu pārbaude, piemēram, grāmatvedības pakalpojumu uzņēmumā.

**A.Latišs:** skaidro, ka pārbaudes sākotnēji ir balstītas uz risku analīzi, ko veic NILLNP Metodikas atbalsta un riska analīzes daļa. Sistēmā ievada iepriekš atlasītus kritērijus, balstoties uz nozares politikas dokumentiem un VID vadības uzdevumiem, un tiek atlasīti likuma subjekti pa nozarēm. Norāda, ka grāmatveži ir “atslēgas cilvēki” informācijas sniegšanas ziņā, jo viņi gatavo finanšu dokumentus, pārzina cilvēkus, kuri paraksta šos dokumentus, pārzina naudas plūsmas un bieži zina patiesā labuma guvējus.

*Moneyval* ekspertu ziņojumā norādītas nozares vājās vietas, tai skaitā, ka riski ir vidēji augsti, bet ziņošanas īpatsvars par tiem – ļoti zems.

Iekšējos normatīvajos aktos ir noteikti kritēriji, kuri pārbaudes laikā atbilstoši likumam ir jāatspoguļo pārskatā. NILLNP personāls ir kvalificēts, ar pieredzi auditu veikšanā un zināšanām grāmatvedībā.

A.Latišs vērš uzmanību uz tendenci, ka VID kopumā nevar nokomplektēt štatus, bet NILLNP atklātajā konkursā uz vienu amata vietu bija 30 pretendenti. Uzskata, ka cilvēki vēlas strādāt pārvaldē nevis atalgojuma, bet gan intereses dēļ.

Atzīmē *Moneyval* norādes, ka NILLNP nav jānodarbojas ar nodokļu nomaksas pārbaudēm, bet gan vienīgi ar jautājumiem, kuri saistīti ar naudas atmazgāšanu un terorisma finansēšanu.

**A.Rudzīte:** papildina, ka grāmatvežu un pārējo likuma subjektu motivēšanas un sistēmas sakārtošanas instrumenti ir sodi un licencēšana.

**A.Latkovskis:** norāda, ka būtu jāpalielinās ziņojumu par aizdomīgiem darījumiem skaitam.

**A.Latišs:** norāda, ka cer uz to. Uzsver, ka pārvaldes īsajā pastāvēšanas laikā izglītošanas un informēšanas pasākumi jau nesuši augļus un ziņojumi skaits pieaug.

**A.Rudzīte:** piebilst, ka līdz šim Latvijā neviens nav sodīts par neziņošanu, bet tiek domāts nākotnē to mainīt. Arī iepriekšējai VID ģenerāldirektorei bijis šāds uzstādījums.

**A.Latišs:** informē, ka NILLNP ir laba sadarbība ar Latvijas Komercbanku asociāciju. Informē par privātās publiskās partnerības darba grupu, kuru varētu vadīt nākamā Kontroles dienesta priekšniece, kuras plānos ir uzlabot starpinstitūciju sadarbību.

**A.Loskutovs:** jautā, cik liela daļa likuma subjektu sniedz pakalpojumus, bet nav reģistrēti.

**A.Rudzīte:** atbild, ka pārvalde viņus meklē pēc NACE koda, jo, reģistrējot uzņēmumu, komersants norāda, kādā nozarē viņš strādās. Uzskata, ka nereģistrēto likuma subjektu nav daudz. Risku analīzes sistēma parāda personas, kuras paraksta deklarācijas.

**A.Latišs:** piebilst, ka daļu nereģistrēto likuma subjektu pārvalde identificē klātienes pārbaužu ietvaros.

**A.Loskutovs:** atzīmē, ka NILLNP Darījumu uzraudzības daļas 12 cilvēki klātienes pārbaudes veic 2 – 3 reizes nedēļā, un norāda uz pārvaldes darba efektivitāti.

**A.Latišs:** paskaidro, ka pārbaudes uzņēmumā nenotiek tikai vienu dienu, bet ir ilgstošas. Situācijas ir ļoti dažādas, piemēram, var tikt konstatēts, ka uzņēmumam nepieciešami papildus dokumenti vai arī tie neatrodas pārbaudes vietā.

Uzsver Eiropas Padomes *Moneyval* komisijas ekspertu viedokli par NILLNP nepietiekamo kapacitāti. Atzīmē, ka Patērētāju tiesību aizsardzības centram līdzīgas uzraudzības funkcijas veic 17 darbinieki. NILLNP darba netrūkst, un tā pamatā ir risku izvērtēšana.

**A.Loskutovs:** ierosina komisija vārdā nosūtīt vēstuli Ministru kabinetam, aicinot iespēju robežās rūpēties par NILLNP kapacitāti.

**A.Rudzīte:** atzīmē, ka visticamāk tas būs arī *Moneyval* ieteikums.

**K.Seržants:** uzskata, ka šajā jomā būtu vajadzīgas pāris paraugprāvas, lai likuma subjekti sāktu pārvaldi uztvert nopietni.

Jautā, vai NILLNP un Kontroles dienesta darbība nepārklājas. Atzīmē, ka Kontroles dienesta iesaldētie noziedzīgi iegūtie līdzekļi ne vienmēr tikuši konfiscēti. Jautā, vai NILLNP ir pārņēmusi kādu pieredzi no kontroles dienesta.

**A.Rudzīte:** norāda, ka pārvalde šobrīd pārņem daudzas lietas, kuras Kontroles dienestam būtu bijis jādara iepriekš, piemēram, naudas plūsmas kontroli uz robežām, ko pēc grozījumiem normatīvajos aktos veiks VID finanšu policija kopīgi ar muitu. Pārvalde nereti veic arī tādus uzdevumus, kas neietilpst tās pamatfunkcijās.

**A.Latkovskis:** rezumē, ka balstoties ne tikai uz NILLNP pārstāvju komisijai šodien sniegto informāciju, bet arī uz plāniem par šādas pārvaldes izveidošanu, var secināt, ka pārvaldes darbs ir ļoti nozīmīgs un svarīgs saistībā ar valsts budžeta papildināšanu vai vismaz likuma subjektu noziedzīgu darbību izbeigšanu.

Atbalsta deputāta A.Loskutova ierosinājumu par vēstules nosūtīšanu Ministru kabinetam, rosinot pārvaldes kapacitātes palielināšanu.

**LĒMUMS:** nosūtīt vēstuli Ministru kabinetam, aicinot apsvērt iespēju palielināt Valsts ieņēmumu dienesta Noziedzīgi iegūtu līdzekļu legalizācijas novēršanas pārvaldes cilvēkresursu kapacitāti, lai veicinātu tās sekmīgu darbu likumā un nozares politikas plānošanas dokumentos noteikto funkciju īstenošanā.

**A.Latkovskis:** pateicas klātesošajiem par piedalīšanos sēdē un slēdz sēdi.

Sēde pabeigta plkst. 10.50

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante D.Sunepa